Teollisuusliitto ry			LAUSUNTO

Sosiaali- ja terveysministeriö

Lausuntopyyntö 19.3.2025 VN/22356/2024 ja VN/22354/2024

Luonnos hallituksen esitykseksi ja valtioneuvoston asetukseksi asbestityötä ja työsuojelun ammattipätevyyttä koskevan lainsäädännön muuttamisesta
Sosiaali- ja terveysministeriö on pyytänyt lausuntoa luonnoksista hallituksen esitykseksi ja valtioneuvoston asetukseksi asbestityötä ja työsuojelun ammattipätevyyttä koskevan lainsäädännön muuttamisesta. Teollisuusliitto kiittää mahdollisuudesta lausua kommenttinsa.
Lausunto pyynnössä on kaksi erillistä asiaa, joilla pantaisiin kansallisesti täytäntöön EU:n asbestidirektiiviin (EU) 2023/2668 tehdyt muutokset.
VN/22356/2024 esityksessä ehdotetaan muutettavaksi eräistä asbestipurkutyötä koskevista vaatimuksista annettua lakia, työsuojelun valvonnasta ja työpaikan työsuojeluyhteistoiminnasta annettua lakia sekä työturvallisuuslakia. Esitykset koskevat asbestipurkutyön ammattipätevyyksiä. Teollisuusliitolla ei ole esityksiin kommentoitavaa, joskin toivoisimme, että tulevaisuudessa pohdittaisiin ammattipätevyyksien ja ilmoitusvelvollisuuden laajentamista muillekin aloille. 
VN/22354/2024 ehdotetussa asetuksessa muutettaisiin asbestityötä koskevan valtioneuvoston asetuksen eräitä säännöksiä. Osa ehdotetuista muutoksista koskisi kaikkea asbestityötä ja osa ainoastaan asbestipurkutyötä tai muita rajattuja toimintoja. Asetuksessa on selkeitä parannuksia työntekijöiden suojelun tason nostamiseksi. Erityisesti meitä ilahduttaa se, että asbestipurkutyön lisäksi, muukin asbestityö on huomioitu entistä paremmin. Kuitenkin näemme, että tulevaisuudessa lainsäädäntöä tulisi kehittää  riskiin perustuen ja kaikkia asbestityötä tekeviä työntekijöitä pitäisi suojella direktiivin hengen mukaisesti asbestin aiheuttaman riskin, ei toimialan mukaan. Asbestipurkutyön säätelyä ei kuitenkaan tule heikentää ja huomioitavaa onkin asbestipurkutyössä esiintyvät todella korkeat asbestipitoisuudet.
Meitä ilahduttaa suuresti asbestin raja-arvon laskeminen sekä ohuiden kuitujen huomioiminen. Myös säädös elektronimikroskoopin käytöstä parantaa työntekijöiden suojelua etenkin niissä tilanteissa, joissa näytteiden analysointi on ostettu ulkomailta.
Lisäksi meitä ilahduttaa koulutusvaatimuksen täsmennykset todistuksesta, koulutuksen toistumisesta sekä kouluttajan pätevyydestä. Toivoisimme, että kouluttajien pätevyyksistä ja puolueettomuudesta säädeltäisiin tarkemmin. Nyt on huoli siitä, että osa työnantajista ei anna koulutusta lainkaan tai ainakaan riittävästi.
Olemme iloisia myös suojaimiin liittyvän säätelyn laajenemisesta. Toivoisimme kuitenkin edelleen, että työskentelytapoja, työvälineitä ja suojaimia koskevat määräykset tulisi mahdollisuuksien mukaan huomioida kaikilla niillä työpaikoilla, joissa asbestipölyä esiintyy.